text: কালিহাতীতে সড়ক দুর্ঘটনায় নিহতের সংখ্যা বেড়ে ৫ - বাসাইল সংবাদ
  Home slider post কালিহাতীতে সড়ক দুর্ঘটনায় নিহতের সংখ্যা বেড়ে ৫
  নিজস্ব প্রতিবেদক : টাঙ্গাইলের কালিহাতীতে অ্যাম্বুলেন্স ও মাছবাহী পিকআপ ভ্যানের সংঘর্ষে একই পরিবারের তিনজনসহ পাঁচজন নিহত হয়েছেন। এ ঘটনায় আহত হয়েছেন আরও পাঁচ জন। শনিবার (৩ জুলাই) সকাল সাড়ে ৭টার দিকে উপজেলার হাতিয়া এলাকায় ঢাকা-টাঙ্গাইল-বঙ্গবন্ধু সেতু মহাসড়কে এ দুর্ঘটনা ঘটে। বঙ্গবন্ধু সেতু পূর্ব থানার পুলিশ পরিদর্শক (তদন্ত) শাহিদুল ইসলাম এ তথ্য নিশ্চিত করেছেন।
  নিহতরা হলেন- ক্যানসার আক্রান্ত চট্টগ্রামের আগ্রাবাদ ইপিজেট ১ নম্বর-এর ৩ নম্বর গলি এলাকার বাসিন্দা মোকসেদের স্ত্রী ফরিদা বেগম (৩৫), তার মেয়ে মারিয়া আক্তার (১৫), একই এলাকার ইলিয়াসের স্ত্রী এবং নিহত ফরিদার বোন ফেরদৌসী বেগম (৪০)। এছাড়াও অ্যাম্বুলেন্সের চালক সিরাজগঞ্জের উল্লাপাড়ার চালা গ্রামের আল মামুনের ছেলে সাদ্দাম হোসেন (২৯) ও চালকের সহকারী সিরাজগঞ্জের সলঙ্গা উপজেলার রানীনগর গ্রামের রাজ্জাক মন্ডলের ছেলে জুয়েল (২৮)।
  পুলিশ ও স্থানীয়রা জানান, অ্যাম্বুলেন্সটি যাত্রী নিয়ে উত্তরবঙ্গের দিকে যাচ্ছিল। এটি মহাসড়কের হাতিয়া এলাকায় পৌঁছালে অপরদিক থেকে আসা মাছবাহী একটি পিকআপ ভ্যানের সঙ্গে সংঘর্ষ হয়। এ সময় অ্যাম্বুলেন্সের চালকসহ তিন জন ঘটনাস্থলেই মারা যান। এ ঘটনায় অ্যাম্বুলেন্স ও পিকআপ ভ্যানে থাকা আরও সাত জন আহত হন। তাদের উদ্ধার করে টাঙ্গাইল জেনারেল হাসপাতালে পাঠানো হয়। হাসপাতালে নেওয়ার পর আরও দুজনের মৃত্যু হয়।
  নিহত ফরিদা বেগমের আত্মীয় স্কুল শিক্ষক হুমাইরা বেগম বলেন, 'ফরিদা বেগম ক্যান্সারে আক্রান্ত ছিলেন। লকডাউনের কারনে গাড়ি না পেয়ে অ্যাম্বুলেন্স ভাড়া করে তাকে কেমোথেরাপি দিতে সিরাজগঞ্জ নেওয়া হচ্ছিল। এসময় সড়ক দুঘর্টনায় ফরিদা, তার মেয়ে মারিয়া ও ফরিদার বড় বোন ফেরদৌসী মারা যান। মারিয়া এবার এসএসসি পরীক্ষার্থী ছিল। ঘটনাটি খবুই মর্মান্তিত।'
  শাহিদুল ইসলাম বলেন, 'নিহতদের লাশ উদ্ধার করা হয়েছে। পরিবারের লোকজন এলে নিহতদের লাশ হস্তান্তর করা হবে।'